1. pielikums

Ministru kabineta

2021. gada  -. -

noteikumiem Nr. -

**Apakšiekārtu darbības datu un darbības līmeņa noteikšana**

**1. Iekārtu sadalīšana apakšiekārtās**

1. Saskaņā ar Eiropas Komisijas 2018. gada 19. decembra Deleģēto regulu 2019/331, ar ko nosaka Savienības mēroga pārejas noteikumus saskaņotai bezmaksas emisijas kvotu iedalei saskaņā ar Eiropas Parlamenta un Padomes Direktīvas 2003/87/EK 10.a pantu (turpmāk – regula Nr. 2019/331) 10.pantu, operators katru iekārtu iedala apakšiekārtās, tās pēc iespējas pielīdzinot iekārtas fiziskajām daļām, ievērojot šādus nosacījumus:

1.1. produkta līmeņatzīmes apakšiekārta ir tāda apakšiekārta, uz kuru tiek attiecināts enerģijas, kurināmā, izejmateriālu un citu ražošanai nepieciešamo materiālu patēriņš, apakšiekārtā saražotā galaprodukcija un attiecīgās emisijas saistībā ar tāda produkta ražošanu, kuram ir noteikta līmeņatzīme;

1.2. siltuma līmeņatzīmes apakšiekārta ir tāda apakšiekārta, uz kuru tiek attiecināta saražotā galaprodukcija, patērētais kurināmā un enerģijas daudzums, kā arī attiecīgās uz produkta līmeņatzīmes apakšiekārtu neattiecināmās emisijas no neto siltuma plūsmas ražošanas un (vai) importa no citas iekārtas, ja attiecīgā neto siltuma plūsma tiek transportēta pa identificējamiem cauruļvadiem vai kanāliem, izmantojot siltumpārvades līdzekli (piemēram, tvaiku, karstu gaisu, ūdeni, eļļu, izkausētus metālus un sāļus), kuram ir uzstādīta siltumuzskaites mērierīce vai to iespējams uzstādīt (turpmāk – izmērāmais siltums), un tiek izmantota vienā no šādiem veidiem:

1.2.1. izmērāmais siltums tiek patērēts vienas konkrētas iekārtas robežās produkcijas un mehāniskās enerģijas ražošanai (izņemot patērēto siltumu elektroenerģijas ražošanai), siltumapgādei un atdzesēšanai;

1.2.2. izmērāmais siltums tiek eksportēts uz iekārtu, kas neveic kādu no likuma "Par piesārņojumu" 2.pielikumā minētajām darbībām, izņemot izmērāmā siltuma daudzumu, kas ir eksportēts elektroenerģijas ražošanai vai centralizētajā siltumapgādes sistēmā;

1.3. kurināmā līmeņatzīmes apakšiekārta ir tāda apakšiekārta, uz kuru tiek attiecināta enerģijas un kurināmā izmantošana un saražotā galaprodukcija, kā arī attiecīgās emisijas, kas netiek attiecinātas uz produkta līmeņatzīmes apakšiekārtu, saistībā ar tāda siltuma ražošanu, kas nav izmērāms, sadedzinot kurināmo produkcijas ražošanai un mehāniskās enerģijas ražošanai (izņemot patēriņu elektroenerģijas ražošanai), kā arī siltumapgādei vai atdzesēšanai (izņemot patēriņu elektroenerģijas ražošanai), tai skaitā veicot izmēģinājuma kurināmā un ļoti mainīga daudzuma procesa gāzu vai atlikumgāzu sadedzināšanu tādā vienībā, kuru ietekmē atmosfēras apstākļi, ja sadedzināšana drošības iemeslu dēļ ir nepārprotami pieprasīta attiecīgās iekārtas atļaujā ("drošības dedzināšana ar lāpu");

1.4. procesa emisiju apakšiekārta ir tāda apakšiekārta, kurā rodas viena no šādām siltumnīcefekta gāzu emisijām:

1.4.1. likuma "Par piesārņojumu" 2.pielikumā minētās siltumnīcefekta gāzu emisijas, izņemot oglekļa dioksīda emisijas, kas rodas ārpus produktu līmeņatzīmju sistēmu robežām, vai oglekļa dioksīda emisijas, kas rodas ārpus produktu līmeņatzīmju sistēmu robežām, īstenojot kādu no šādām darbībām:

1.4.1.1. rūdās, koncentrātos un sekundārajos materiālos esošo metāla savienojumu ķīmiska vai elektrolītiska reducēšana;

1.4.1.2. metālu un metāla savienojumu attīrīšana no piesārņojumiem;

1.4.1.3. karbonātu sadalīšana, izņemot tādus karbonātus, kas paredzēti dūmgāzu attīrīšanai;

1.4.1.4. ķīmiskā sintēze, kurā oglekli saturošs materiāls piedalās reakcijā, kuras primārais mērķis nav siltuma ražošana;

1.4.1.5. oglekli saturošu piedevu vai izejmateriālu izmantošana primārajam mērķim, kas nav siltuma ražošana;

1.4.1.6. metaloīdu oksīdu vai nemetāla oksīdu (piemēram, silīcija oksīdu un fosfātu) ķīmiska vai elektrolītiska reducēšana;

1.4.2. emisijas, kas rodas dedzināšanas procesos izmērāmā siltuma, neizmērāmā siltuma vai elektroenerģijas ražošanai, kad tiek sadedzināts savāktais nepilnīgi oksidētais ogleklis, kas iegūts šo noteikumu 1.4.1.1., 1.4.1.2., 1.4.1.3., 1.4.1.4., 1.4.1.5. vai 1.4.1.6.apakšpunktā minēto darbību rezultātā (izņemot tādas emisijas, kas būtu radušās, sadedzinot dabasgāzi daudzumā, kas līdzvērtīgs sadedzināta nepilnīgi oksidēta oglekļa tehniski izmantojamam enerģētiskajam saturam).

1.5. Centralizētās siltumapgādes līmeņatzīmes apakšiekārta ir iekārta, kur ielaide, izlaide un attiecīgās emisijas, ko neaptver produkta līmeņatzīmes apakšiekārta, kas saistītas ar izmērāma siltuma ražošanu un importu no Eiropas Savienības siltumnīcefekta gāzu emisijas kvotu tirdzniecības sistēmas (turpmāk - ES ETS ) aptvertas iekārtas, ja šo siltumu eksportē centralizētās siltumapgādes vajadzībām.

**2. Vispārīgie darbības datu noteikšanas nosacījumi**

2. Patērētajai enerģijai, kurināmajam, izejvielām, galaprodukcijai un to izmantošanas radītajām emisijām, par kurām dati ir pieejami tikai par iekārtu kopumā, darbības datus proporcionāli nosaka attiecīgajām apakšiekārtām šādā veidā:

2.1. ja vienā ražošanas līnijā cits pēc cita tiek ražoti dažādi produkti, patērētā siltuma, kurināmā, izejvielu un saražotās galaprodukcijas daudzumu, kā arī attiecīgās siltumnīcefekta gāzu emisijas daudzumu attiecina secīgi, pamatojoties uz izmantošanas laiku gadā katrai apakšiekārtai;

2.2. ja nav iespējams piemērot šā pielikuma 2.1.apakšpunktā minētos nosacījumus, patērēto siltumu, kurināmo, izejvielas, galaprodukciju un attiecīgās emisijas daudzumu attiecina, pamatojoties uz atsevišķu saražoto produktu masu vai daudzumu, vai aprēķina, pamatojoties uz saistīto ķīmisko reakciju brīvo reakciju entalpiju vai uz citu piemērotu sadales principu, kas ievēro pamatotu zinātnisku metodoloģiju.

3. Visu iekārtas apakšiekārtu izejmateriālu, produkciju un emisiju summa nepārsniedz iekārtas kopējos izejmateriālu, produkcijas un emisiju daudzumus.

**3. Apakšiekārtu vidējā darbības līmeņa noteikšana**

4. Apakšiekārtu vidējo darbības līmeni bāzlīnijas periodā nosaka saskaņā ar regulas Nr. 2019/1842 2.panta 1. punktu, atbilstoši šādai formulai, izmantojot darbības specifikai atbilstošās mērvienības.

$$AAL\_{apakšiek, Y}=\frac{AL\_{apakšiek, Y-1}+AL\_{apakšiek, Y-2}}{2}$$

kur

$AAL\_{apakšiek, Y} $– apakšiekārtas vidējais darbības līmenis Y gadā

$AL\_{apakšiek, Y-1} $– apakšiekārtas darbības līmenis Y-1 gadā

$AL\_{apakšiek, Y-2} $– apakšiekārtas darbības līmenis Y-2 gadā

**4. Siltuma, centralizētas siltumapgādes un kurināmā līmeņatzīmes apakšiekārtu darbības datu un darbības līmeņa noteikšana**

5. Siltuma līmeņatzīmes un centralizētās siltumapgādes apakšiekārtas bezmaksas emisijas kvotu aprēķinā izmantotā darbības līmeņa noteikšanā tiek ņemts vērā tikai tāds izmērāmā siltuma daudzums, kura mērīšanai tiek izmantota siltumenerģijas uzskaites mērierīce atbilstoši normatīvajiem aktiem par metroloģiskajām prasībām siltumenerģijas skaitītājiem vai jebkura cita ierīce, kas paredzēta tāda siltumenerģijas daudzuma mērīšanai un reģistrēšanai, kurš saražots, pamatojoties uz plūsmas daudzumiem un temperatūrām.

6. Ja izmērāmo siltuma daudzumu nevar noteikt, izmantojot mērījuma datus saskaņā ar šā pielikuma 5. punktu, tas jānosaka, izmantojot šādas pieejas:

6.1. analizējot iekārtā pieejamo dokumentāciju – rēķinus, iekārtas iekšējo uzskaiti vai grāmatvedības datus, kā arī jebkuru dokumentāciju, kuru izmantojot var noteikt iekārtas saražoto siltuma daudzumu saskaņā ar caurskatāmu metodoloģiju;

6.2. pamatojoties uz kurināmā patēriņu un izmērāmo efektivitāti;

6.3. pamatojoties uz kurināmā patēriņu un norādīto efektivitāti.

7. Ja izmērāmais siltuma daudzums tiek noteikts atbilstoši šā pielikuma 6. punktā minētajām pieejām, nepieciešams izmantot tādas aprēķinu metodes, kuru izmantošana nodrošina pēc iespējas augstāku datu precizitāti un ļauj izvairīties no emisiju daudzuma nepareizas noteikšanas.

8. Siltuma un centralizētās siltumapgādes līmeņatzīmes apakšiekārtu tehniskie savienojumi ar citām iekārtām, kurām siltums tiek pārdots vai eksportēts, tiek iedalīti šādā veidā:

8.1. visas iekārtas, kas neveic kādu no likuma "Par piesārņojumu" 2.pielikumā minētajām darbībām un kurām nav izsniegtas atļaujas, tiek iedalītas "ne-ETS iekārtas" kategorijā;

8.2. visas iekārtas, kas veic kādu no likuma "Par piesārņojumu" 2. pielikumā minētajām darbībām un kurām ir izsniegtas atļaujas, tiek iedalītas "ETS iekārtas" kategorijā;

9. Darbības līmenis siltuma līmeņatzīmes apakšiekārtai ir izmērāmais siltums, kas ir saražots konkrētajā siltuma līmeņatzīmes apakšiekārtā un ir patērēts šīs iekārtas robežās vai eksportēts uz "ne-ETS" iekārtu, un tajā neņem vērā izmērāmā siltuma daudzumu, kas:

9.1. tiek patērēts elektroenerģijas ražošanai vai tādas mehāniskās enerģijas ražošanai, kas pēc tam tiek patērēta elektroenerģijas ražošanai vai izmantots centralizētajā siltumapgādē;

9.2. tiek saražots slāpekļskābes ražošanas procesos, ņemot vērā, ka šis izmērāmā siltuma daudzums jau ir iekļauts slāpekļskābes līmeņatzīmē;

9.3. ir izvadīts atmosfērā. Šādā gadījumā neņem vērā siltuma zudumus un, ja izmērāmā siltuma daudzums ir iekļauts aprēķinātajā izmērāmā siltuma plūsmā, attiecīgajam izmērāmā siltuma daudzumam ir jābūt atskaitītam no kopējā izmērāmā siltuma daudzuma.

10. Ja iekārtas siltuma līmeņatzīmes apakšiekārtas saražotais izmērāmais siltuma daudzums tiek:

10.1. eksportēts vai pārdots uz citu iekārtu, attiecīgo izmērāmo siltuma daudzumu pieskaita tās iekārtas darbības līmenim, kas izmērāmo siltumu saņem (siltuma pircējs), bet, ja piegādātais izmērāmais siltums tiek izmantots elektrības ražošanai, tas netiek ņemts vērā darbības līmeņa noteikšanā;

10.2. eksportēts vai pārdots uz "ne-ETS" iekārtu, attiecīgo izmērāmo siltuma daudzumu pieskaita tās iekārtas darbības līmenim, kas saražo izmērāmo siltumu (siltuma pārdevējs);

11. Ja siltuma līmeņatzīmes apakšiekārtā saražotais izmērāmais siltums tiek izmantots elektrības ražošanai attiecīgās iekārtas ietvaros, kā arī tajā iekārtā, uz kuru izmērāmais siltums tiek eksportēts vai pārdots, saražotais izmērāmais siltuma daudzums netiek ņemts vērā darbības līmeņa noteikšanā.

12. Katrai "ne-ETS" iekārtai eksportētais izmērāmā siltuma daudzums tiek ziņots atsevišķi, ja izmērāmais siltums ir eksportēts uz vairākām "ne-ETS" iekārtām.

13. Ja iekārtas siltuma līmeņatzīmes apakšiekārta importē vai pērk izmērāmo siltumu no "ne-ETS" iekārtas, attiecīgais izmērāmais siltums netiek ņemts vērā darbības līmeņa noteikšanā.

14. Centralizētās siltumapgādes apakšiekārtu attiecīgo izmērāmā siltuma daudzumu, kas ievadīts kopējā siltumapgādes tīklā, pieskaita tās iekārtas darbības līmenim, kas saražo izmērāmo siltumu (siltuma pārdevējs), tai skaitā ja izmērāmais siltums, kas tiek ievadīts centralizētā siltumapgādes tīklā, pēc tam tiek piegādāts citai iekārtai.

15. Darbības līmeņa noteikšanai kurināmā līmeņatzīmes apakšiekārtām, tiek ņemts vērā tikai tas kurināmā daudzums, kas tiek izmantots attiecīgās iekārtas ietvaros patērētā neizmērāmā (bez siltumnesēja) siltuma ražošanai, produktu ražošanai, kā arī tādas mehāniskās enerģijas ražošanai, kas netiek izmantota elektroenerģijas ražošanai.

**5. Produkta līmeņatzīmes ražošanas apakšiekārtu darbības datu un darbības līmeņa noteikšana**

16. Produktu līmeņatzīmes apakšiekārtas darbības līmeņa noteikšanai izmanto vispārīgie darbības datu noteikšanas nosacījumus, atbilstoši šā pielikuma 2. punktam.

17. Konkrētu produktu līmeņatzīmes apakšiekārtām, kurām piemēro kādu no šādām regulas Nr.2019/331 I pielikumā minētajām produktu līmeņatzīmēm: rafinētavas, kaļķu, dolomītkaļķu, tvaika krekinga, aromātisko savienojumu, ūdeņraža, sintēzes gāzes (singāzes) vai etilēnoksīda/etilēnglikolu produkta līmeņatzīmi, darbības līmeni nosaka saskaņā ar šīs regulas III pielikumā iekļautajām formulām.

18. Ja iekārtas apakšiekārtā kā galaprodukcija tiek ražota gan produkta līmeņatzīmes produkcija, gan produkcija, kurai netiek piemērota produkta līmeņatzīme, produkta līmeņatzīmes apakšiekārtas darbības datiem ir jāņem vērā tikai tas izmērāmais siltuma daudzums, kurš tiek izmantots produkta līmeņatzīmes produkcijas ražošanai, ņemot vērā šādus nosacījumus:

18.1. izmērāmais siltums, kas produkta līmeņatzīmes apakšiekārtā tiek izmantots produkcijas ražošanai, kurai netiek piemērota produkta līmeņatzīme, ir jāiekļauj siltuma līmeņatzīmes apakšiekārtas saražotā izmērāmā siltuma darbības datos;

18.2. ja produkta līmeņatzīmes apakšiekārtā nenotiek atsevišķa uzskaite (mērīšana) siltumenerģijai, kura tiek patērēta produkta līmeņatzīmes produkcijas ražošanai, un siltumenerģijai, kura tiek patērēta tādas produkcijas ražošanai, kurai netiek piemērota produkta līmeņatzīme, šādā iekārtā šāds izmērāmais siltums ir jāsadala šā pielikuma 2.1. vai 2.2. apakšpunktā minētajā kārtībā.

Vides aizsardzības un reģionālās attīstības ministrs A.T.Plešs